钦定古今图书集成/明伦汇编/官常典/第082卷 > 临淮王孝友
## 钦定古今图书集成/明伦汇编/官常典/第082卷 > 临淮王孝友

按《魏书临淮王传》：临淮宣王谭子长乐懿侯提，提子
临淮康王昌。昌子孝友，少有时誉，袭爵临淮王，累迁
沧州刺史。为政温和，好行小惠，不能清白而无所侵
犯，百姓亦以此便之。孝静帝宴齐文襄王于华林园，
孝友因醉自誉。又云：“陛下许赐臣能。”帝笑曰：“朕恒闻
王自道清。”文襄曰：“临淮王雅旨舍罪。”于是君臣俱笑，
而不罪。孝友明于政理，尝奏表曰：“令制，百家为党族，
二十家为闾，五家为比邻。百家之内，有帅二十五，征
发皆免，苦乐不均，羊少狼多，复有蚕食。此之为弊久
矣。京邑诸坊，或七八百家，唯一里正、二史，庶事无阙，
而况外州乎？请依旧置三正之名不改。而百家为四
闾，闾二比，计族省十二丁，得十二匹赀绢。略计见管
之户，应二万馀族，一岁出赀绢二十四万匹，十五丁
出一番兵，计得一万六千兵。此富国安人之道也。古
诸侯娶九女，士有一妻二妾。《晋》令诸王置妾八人，郡
公侯妾六人。”《官品》：“令第一第二品有四妾，第三第四
有三妾，第五第六有二妾，第七第八有一妾。所以阴
教聿修，继嗣有广。”广继嗣，孝也；修阴教，礼也。而圣朝
忽弃此数，由来渐久。将相多尚公主，王侯亦娶后族，
故无妾媵，习以为常。妇人多幸，生逢今世，举朝略是
无妾，天下殆皆一妻。设令人彊志广娶，则家道离索，
身事迍邅，内外亲知，共相嗤怪。凡今之人，通无准节。
父母嫁女，则教之以妒；姑姊逢迎，必相劝以忌。持制
夫为妇德，以能妒为女工。云“受人欺，畏他笑我。”王公
犹自一心，已下何敢二意。夫妒忌之心生，则妻妾之
礼废；妻妾之礼废，则奸淫之兆兴。斯臣之所以毒恨
者也。请以王公第一品娶八通妻，以备九女称事。二
品备七，三品、四品备五，五品、六品，则一妻二妾，限以
一周，悉令充数。若不充数，及待妾非礼，使“妻妒，加捶
挞，免所居官。其妻无子而不娶妾，斯则自绝，无以血
食祖父，请科不孝之罪，离遣其妻。臣之赤心，义唯家
国，欲使吉凶无不合理，贵贱各有其宜。省人帅以出
兵丁，立仓储以丰谷食，设赏格以擒奸盗，行典令以
示朝章，庶使足食足兵”，人信之矣。又冒申妻妾之数，
正欲使王侯将相功臣子“弟，苗裔满朝，传祚无穷，此
臣之志也。”诏付有司，议奏不同。孝友又言：“今人生为
皂隶，葬拟王侯，存没异途，无复节制。崇壮丘垄，盛饰
祭仪，邻里相荣，称为至孝。又夫妇之始，王化所先，共
食合瓢，足以成礼。而今之富者弥奢，同牢之设，甚于
祭槃。累鱼成山，山有林木，林木之上，鸾凤斯存。徒有
繁劳，终成委弃。仰惟天意，其或不然。请自兹以后，若
婚葬过者，以违旨论，官司不加纠劾，即与同罪。”孝友
在郡积年，以法自守，甚著声称。然性无骨鲠，善事权
势，为正直者所讥。齐受禅，爵例降。